Stuur jonger grade eerste terug skool toe – kenner(Argieffoto: Leonie Bezuidenhout/Maroela Media) ’n Onderwyskenner aan die Universiteit Stellenbosch meen die risiko vir onderwysers en ouers om Covid-19 op te doen, sal aansienlik minder wees indien die jongste leerders toegelaat word om eerste terug te keer skool toe tydens afsondering. Dit omdat jonger kinders minder vatbaar is vir die nuwe koronavirus, sê dr. Nic Spaull, verbonde aan die universiteit se departement ekonomie en navorser oor onderwyssake. Spaull voer aan dat leerders in die grade R, 1, 2 en 3 eerder as die graad 7’s toegelaat moet word om saam met graad 12-leerders terug te keer skool toe. Dit is omdat dié kinders nie so maklik die virus opdoen nie, maar ook meer aandag tuis verg as ouer kinders. “Die kans dat kinders tussen 0 en 10 jaar oud [die nuwe koronavirus] sal opdoen, hetsy van mekaar of van volwassenes, is heelwat minder as dié van volwassenes. Selfs al het hulle die virus, dra hulle dit nie maklik oor nie en gevalle waar hulle ernstig siek word of aan Covid-19 sterf, is uiters skaars,” meen Spaull. Maroela Media het vroeër berig Angie Motshekga, minister van basiese onderwys, het aanvanklik gesê die skole sou die afgelope Maandag vir bestuurspersoneel oopmaak en onderwysers sou volgende Maandag terugkeer skool toe. Motshekga sal na verwagting Donderdag verdere besonderhede oor die heropening van skole aankondig. Daar is tot dusver bekend gemaak dat leerders in gr. 7 en gr.12 eerste terug sal gaan skool toe, gevolg deur leerders in laer grade. Volgens Spaull dui bewyse uit lande reg oor die wêreld daarop dat kinders se kanse om Covid-19 op te doen en weens die virus te sterf, skraal is. (Argieffoto: Leonie Bezuidenhout/Maroela Media) Spaull wys daarop dat syfers wat deur OurWorldinData.org uitgereik is, daarop dui dat die Covid-19-sterftekoers per ouderdomsgroep vir China, Italië, Spanje en Suid-Korea ’n sterftekoers van 0% vir die kategorie 0-9 jaar oud en 0,3% vir dié jonger as 40 jaar oud aandui. “Navorsingsbevindings in alle lande blyk besonder konsekwent te wees. Kortom, kinders is minder geneig om geïnfekteer te raak, hetsy van mekaar of deur volwassenes, en is minder geneig om die virus oor te dra; selfs al het hulle die virus,” verduidelik Spaull. Volgens Spaull stem Suid-Afrika se ouderdomsprofiel van infeksies en sterftes ooreen met die internasionale tendense, hoewel ons aansienlik minder infeksies en sterftes ervaar vergeleke met ander lande. Hy wys daarop dat nie een van die 123 mense in Suid-Afrika wat teen 2 Mei aan Covid-19 gesterf het, jonger as 20 jaar was nie. Volgens Spaull was slegs 0,3% van die 3 144 positiewe gevalle in Suid-Afrika op 19 April boonop tussen 0 en 10 jaar oud en 4% was tussen 11 en 20 jaar oud. Sosiale en ekonomiese voordele Spaull is ook van mening dat ouers daarby sal baat vind, sou die departement van basiese onderwys besluit om leerders in jonger grade eerste terug skool toe te stuur. Dit omdat kinders van tien jaar en jonger die grootste versorgingslas op hul huishoudings plaas en verhoed dat baie ouers en versorgers terugkeer werk toe om ’n inkomste te verdien om hul gesinne te onderhou, verduidelik hy. (Argieffoto: pixabayonderwys) Volgens Spaull is jong kinders ook minder in staat tot selfgerigte leer tuis. “Dis deels daaraan te wyte dat hulle nog nie geleer het om selfstandig te lees nie, maar ook omdat jong kinders eenvoudig meer menslike interaksie en aktiwiteit benodig om te leer. Terwyl skole gesluit is, het alle kurrikulêre leer vir die meeste kinders in Suid-Afrika tot ’n einde gekom. Dit lei tot verdere ongelykhede in leeruitkomste,” verduidelik Spaull. Hy voer ook aan dat kinders se welstand toeneem wanneer hulle skool toe gaan, aangesien sommige gratis skoolmaaltye by die skool kry om hul dieet aan te vul. Kinders by die skool het ook interaksie met kinders van dieselfde ouderdom en dít gee hul versorgers ’n blaaskans van andersins ononderbroke kinderversorging. “Dít verbeter op sy beurt ouers se geestesgesondheid en stel hulle in staat om te werk, te beplan en te ontspan, wat maak dat hulle beter versorgers is wanneer kinders ná skool huis toe gaan,” sê Spaull.